Sesterské spoločenstvo Milosrdných sestier Svätého kríža v Haniske

Sesterské spoločenstvo v Haniske pri Košiciach vzniklo ako tretie pôsobisko Milosrdných sestier Svätého kríža na Slovensku a je súčasťou farského spoločenstva sv. Jána Nepomuckého v Haniske.

Poslanie spoločenstva 
V súčasnosti je poslaním sestier starostlivosť o staršie a choré spolusestry a o starších a chorých kňazov. Sestry vyučujú na základných školách, nielen v Haniske, venujú sa školskej a farskej katechéze, zúčastňujú sa farských svätých omší pre deti a mládež, pripravujú jasličkové pobožnosti, Dobrú novinu a letné tábory. Vyučujú aj rómske deti z filiálky Sokoľany, ktoré pripravujú na 1. sväté prijímanie.

Sestry v kláštore denne pripravujú liturgiu, ktorá sa slúži v kaplnke sv. Jozefa, a na ktorej sa zúčastňujú aj miestni farníci. Sestry slúžia vo farnosti Haniska aj ako mimoriadne rozdávateľky svätého prijímania a prinášajú Eucharistiu chorým veriacim. V kláštore v Haniske sú uložené relikvie blahoslavenej sestry Zdenky Schelingovej, a k tejto príležitosti sestry pravidelne organizujú adorácie a stretnutia pre miestnych farníkov. Apoštolátom sestier pôsobiacich v tomto spoločenstve je predovšetkým život modlitby a utrpenia.

Pre celú Slovenskú provinciu je Haniska historickým miestom, pretože ju dvakrát navštívila spoluzakladateľka Milosrdných sestier Svätého kríža blahoslavená Matka Mária Terézia Schererová zo Švajčiarska.

Dejiny

Vznik kláštora v Haniske a Zičiovci 
V roku 1878 grófka Jakobína Zičiová, manželka veľkostatkára Rudolfa Zičiho (Zichyho), požiadala vedenie Moravskej provincie o tri sestry a založila v Haniske kláštor. Chcela, aby viedli dievčenskú ľudovú školu a detský útulok.

Jej žiadosti bolo vyhovené, a tak dňa 8. októbra 1878 prišli do Hanisky prvé tri sestry. Vďaka Zičiovcom tu našli pre svoju činnosť výborne podmienky. Po dievčenskej škole neskôr pribudol chudobinec, nemocnica a malý penzionát. V roku 1882 bola zriadená v kláštore druhá učebňa, v roku 1900 bola druhá miestnosť pre opatrovňu a v roku 1909 tretia učebňa pre ľudovú dievčenskú školu. Vyučovanie chlapcov sa realizovalo osobitne. V základnej škole v Haniske, ktorá bola v tom čase cirkevná, boli dve chlapčenské triedy, tri dievčenské triedy a opatrovňa. Študovalo tam 264 žiakov a 96 malých detí, ktoré boli zverené do opatery sestier. V priebehu rokov sa v škole vystriedalo mnoho sestier Svätého kríža slovenskej i maďarskej národnosti.

Vznik Prvej česko-slovenskej republiky 
Vznik Prvej česko-slovenskej republiky 29. októbra 1918 priniesol zmenu v živote obyvateľov obce Haniska a rovnako aj v živote rehoľných sestier. Boj o východne Slovensko, ale vtedy ešte neskončil. V Maďarsku sa 21. marca 1919 dostala k moci komunistická strana, ktorá vytvorila Maďarskú republiku rád s diktatúrou proletariátu. Jej Červená armáda prenikla až na územia Slovenska, čo malo za následok vyhlásenie Slovenskej republiky rád 16. júna 1919 a diktatúry na území Slovenska.

Maďarská Červená armáda 5. júna 1919 obsadila Košice a jeho okolie, vrátane Hanisky a na sviatok sv. Petra a Pavla 29. júna 1919 chceli členovia direktíva za komunistov vyhnať rehoľné sestry z kláštora, ktoré tu pôsobili vtedy už 42 rokov. Ich plán však nevyšiel, keďže večer nastal ústup Červenej armády. Česko-slovenské vojská znova obsadili celú oblasť a nastali pokojné časy. V roku 1919 sa komunisti pokúsili prvý krát vyhnať rehoľné sestry z Hanisky, no vtedy sa im to nepodarilo.

Komunistický režim v Československu 
Dňa 29. augusta 1950 sa v Československu odohrala Akcia R (Rehoľníčky). Bol to začiatok naplánovanej likvidácie ženských reholí na Slovensku. Sestry sv. Kríža, ktoré pôsobili v Haniske boli už 30. augusta 1950 násilne vyvezené do provinciálneho domu v Podunajských Biskupiciach. Akcia sa začala o 10. hodine doobeda, kedy pred kláštor prišlo zakryté nákladné auto a vystúpilo desať ozbrojených mužov. Pred kláštorom sa zišiel aj veľký zástup obyvateľov obce a niektorí boli aj zaistení a prepustili ich až po vyvezení sestier. Túto udalosť zaznamenáva aj farská kronika. Milosrdné sestry sv. Kríža sa do Hanisky vrátili až po roku 1989.

Udalosti po Nežnej revolúcii 
Činnosť v Haniske sa čiastočne obnovila v roku 1991 po navrátení kláštora štátom, ktorý bolo treba úplne zrekonštruovať. Jedna sestra dohliadala na stavbu, ďalšia vyučovala náboženstvo, učila deti hrať na hudobných nástrojoch a tiež sa venovala paramentike.

Najväčším poslaním sestier však bolo svojím životom svedčiť a modlitbami podporovať farské spoločenstvo v Haniske. Do obnoveného kláštora sa sestry začali sťahovať v novembri 1993. Hlavným poslaním sestier bola starostlivosť o kňazov na dôchodku a katechéza mládeže. V priebehu niekoľkých rokov  sestry v Haniske doopatrovali a odprevadili na večnosť viacerých kňazov. Kláštor slúži aj ako katechetické a mládežnícke stredisko.

Referencie

Externé odkazy 
 Kongregácia Milosrdných sestier Svätého kríža
 Oficiálna stránka Rímskokatolíckej farnosti Haniska

 
Kongregácia Milosrdných sestier Svätého Kríža